**Goleuni**

**1 Ioan 1:7**

*Ond os ydyn ni'n byw yn y golau, fel mae Duw yn y golau, dyn ni'n perthyn i'n gilydd, ac mae gwaed Iesu ei Fab yn ein glanhau ni o bob pechod.*

Ioan, pysgotwr, brawd Iago, mab Sebedeus a disgybl Iesu Grist sgwennodd y geiriau yma at rai o’r Cristnogion cyntaf. Ysgrifennodd y geiriau i godi eu calonnau ac i’w helpu nhw i deimlo’n sicrach am eu ffydd. Roedd rhai athrawon wedi bod yn dysgu pethau rhyfedd iawn yn yr eglwysi, pethau celwyddog oedd yn drysu pobl. Roedd gan Ioan neges fendigedig i’w rhannu gyda’r Cristnogion cynnar.

Roedd Ioan yn ffrind personol i Iesu ac roedd hynny’n wefr iddo. Roedd e’’n awyddus i rannu ei wefr a’i frwdfrydedd gydag eraill. Gwrandewch ar frawddegau agoriadol ei lythyr,

*Yr un sydd wedi bodoli o'r dechrau cyntaf - dyn ni wedi'i glywed e a'i weld e. Do, dyn ni wedi edrych arno â'n llygaid ein hunain, a'i gyffwrdd â'n dwylo! Gair y bywyd! Daeth y bywyd ei hun i'r golwg, a dyn ni wedi'i weld e. Gallwn dystio iddo, a dyma dyn ni'n ei gyhoeddi i chi - y bywyd tragwyddol oedd gyda'r Tad ac sydd wedi dangos ei hun i ni. Ydyn, dŷn ni'n sôn am rywbeth dŷn ni wedi'i weld a'i glywed. Dŷn ni eisiau i chithau brofi'r wefr gyda ni o rannu yn y berthynas yma gyda Duw y Tad, a gyda'i Fab, Iesu y Meseia. Dŷn ni'n ysgrifennu hyn er mwyn i ni i gyd fod yn wirioneddol hapus.*

Bron na allwch chi weld Ioan yn sgwennu ar frys mawr cymaint yw’r cyffro yn y darn. Roedd o ar dân eisiau dweud ei fod o wedi gweld Iesu, *Do, dyn ni wedi edrych arno â'n llygaid ein hunain, a'i gyffwrdd â'n dwylo!*

Pwy oedd Iesu? Neb llai na mab Duw a golau’r byd (Ioan 8:12). Ychydig frawddegau yn gynt yn ei lythyr roedd Ioan wedi sgwennu, *Golau ydy Duw; does dim tywyllwch o gwbl ynddo (1 Ioan 1:5).* Wedi rhannu’r newyddion gwefreiddiol yna gyda’i gyd-Gristnogion roedd e am eu hannog nhw i fyw yn y golau. Eu hannog nhw i aros yn ffyddlon i air Duw, ac i fwynhau’r berthynas newydd roedden nhw ei gael gyda’r Arglwydd drwy gredu yn Iesu, y Meseia.

Cawn nifer o freintiau pan dŷn ni’n byw yn y goleuni. Un ohonyn nhw ydy *ein bod ni’n perthyn i’n gilydd.* Rydyn ni’n cael y fraint o gael ein galw’n blant Duw *drwy gredu yn y Meseia Iesu (Galatiaid 3:26)* Os ydyn ni’n rhannu’r un Tad, yna rydyn ni’n frodyr a chwiorydd i’n gilydd, beth bynnag yw’n cefndir, ein hoedran neu’n lleoliad daearyddol. Mae llewyrch, neu oleuni’r newyddion da am Iesu Grist, yn uno pobl heddiw fel yr oedd yn amser y Testament Newydd. Dyma eiriau a sgwennodd Eifion Wyn,

*Efengyl tangnefedd, O rhed dros y byd,*

*a deled y bobloedd i’th lewyrch i gyd;*

*na foed neb heb wybod am gariad y groes,*

*a brodyr i’w gilydd fo dynion pob oes.*

*(Eifion Wyn)*

Nid yn unig ein bod ni’n aelodau o deulu newydd, rydyn ni’n cael ein *glanhau o bob pechod* oherwydd bod Iesu Grist wedi marw ar y groes yn ein lle. Dyma eiriau o lyfr Eseia (1:18),

*Dewch, gadewch i ni ddeall ein gilydd,” —meddai'r ARGLWYDD. “Os ydy'ch pechodau chi'n goch llachar, gallan nhw droi'n wyn fel yr eira; os ydyn nhw'n goch tywyll, gallan nhw fod yn wyn fel gwlân.*

Yn y Beibl mae’r tywyllwch yn cael ei gysylltu gyda marwolaeth a bod heb Dduw tra bod goleuni yn arwain i fywyd a pherthynas gyda’r Arglwydd. Gwaed Iesu yw’r allwedd i’r cyfan,

*Ond mae gwaed y Meseia yn cyflawni llawer iawn mwy – mae'n glanhau'r gydwybod o'r pethau sy'n arwain i farwolaeth. Felly gallwn ni wasanaethu'r Duw byw! Mae'r Meseia wedi cyflwyno ei hun yn aberth perffaith i Dduw drwy nerth yr Ysbryd tragwyddol. Dyna pam mai fe ydy'r canolwr sy'n selio'r ymrwymiad newydd. Buodd farw i dalu'r pris i ollwng pobl yn rhydd o ganlyniadau'r pechodau gafodd eu cyflawni dan y drefn gyntaf – er mwyn i'r rhai sydd wedi'u galw dderbyn yr holl fendithion tragwyddol mae wedi'u haddo iddyn nhw. (*Hebreaid 9:14-15)

Roedd Ioan eisiau i bawb fyw yn y golau, fel mae Duw yn y golau, er mwyn i bawb gael rhannu ei lawenydd a derbyn yr holl fendithion mae Duw wedi’u haddo i bob un sy’n credu ynddo.

Ein Tad,

Diolchwn i ti am efengyl tangnefedd - y newyddion da am Iesu Grist sy’n galluogi pawb ym mhob man i fyw yn dy oleuni di, dim ond iddyn nhw droi ato a’i drystio. Mor aml rydyn ni’n canolbwyntio ar y tywyllwch yn lle’r goleuni. Rydyn ni’n gweld marwolaeth ar ein setiau teledu pob dydd; rydyn ni’n gweld eraill yn dioddef ar draws y byd; rydyn ni’n teimlo bod y gelyn yn llwyddo. Ar adegau yn ein bywydau ein hunain rydyn ni’n wynebu problemau, tristwch a gofid. Mae’n rhaid i ni gyfaddef ein Tad bod y tywyllwch yn aml bron a’n llethu ni. Diolch i Ti felly am gyfle i ganolbwyntio ar y Goleuni - y gwir oleuni sy’n dangos dy ysblander di i’r byd. Daeth Iesu i’r byd i roi bywyd a hwnnw’n fywyd ar ei orau. Daeth i chwilio am y rhai oedd ar goll, a’u harwain nhw i fywyd newydd, bywyd yn ei ddilyn ef. Bywyd o oleuni a chariad, o nerth ac adnewyddiad. Helpa ni i gofio ein bod yn rhan o deulu byd-eang, ein bod yn blant i ti, a bod gwaed Iesu wedi ein glanhau ni o bob pechod. Diolch Arglwydd am Y Goleuni.

Amen.